शहर में इस बात की व्यापक चर्चा है कि समीर कुमार पर अचूक निशाना साधने के लिए सेटर ने एक साथ कई गुर्गों को लगाया था। समीर कुमार के आगे-पीछे बाइक व गाड़ी पर दूसरे दस्ते भी चल रहे थे। आशंका इस बात की है कि समीर कुमार चाहे जिस रास्ते से भी घर लौटते, 23 सितम्बर को उन पर हमला तय था। पुलिस ने घटना के बाद कुछ संकेत मिलने का दावा किया था, परन्तु शूटर-सेटर के नाम का खुलासा नहीं किया। सुर्खियों में कई नाम आए हैं, लेकिन हेलमेट की वजह से सीसीटीवी फुटेज ऐसे किसी नाम पर मुहर नहीं लगा पा रही। मुजफ्फरपुर के मनियारी, मुशहरी और बेगूसराय के अपराधी की भूमिका व लोकेशन की टोह ली जा रही है। पुलिस पता कर रही है कि मनियारी-गजपट्टी क्षेत्र में पिछले एक साल से शूटर से मिलने कौन-कौन जाता था? बेगूसराय के अपराधी की मुजफ्फरपुर के बेला थाना क्षेत्र की गतिविधियों की भी छानबीन की जा रही है।